
Kaišiadorys
Sueigos pirmininkė – Gudzenkos seniūnaitė 
Sueigos sekretorė – vyr. specialistė 
Dalyvauja: seniūnė, vyr. specialistė, seniūnaičiai: Vilkiškių seniūnaitė, Kasčiukiškių seniūnaitė, Gudzenkos seniūnaitė, Gudienos seniūnaitis, Pavasario seniūnaitė, Kaišiadorių apylinkės seniūnijos kaimų bendruomenės pirmininkas.
Nedalyvauja: Sodų seniūnaitė, Kasčiukiškių bendruomenės pirmininkė, Vilkiškių bendruomenės pirmininkas.
DARBOTVARKĖ:
1. Dėl Kaišiadorių apylinkės seniūnijos 2027 m. veiklos plano aptarimo.
2. Dėl Kelių priežiūros ir plėtros programos lėšų paraiškos 2027–2029 m. vietinės reikšmės keliams ir gatvėms tiesti, taisyti bei prižiūrėti aptarimo.
3. Kiti klausimai.

1. Dėl Kaišiadorių apylinkės seniūnijos 2027 m. veiklos plano aptarimo
SVARSTYTA. Kaišiadorių apylinkės seniūnė supažindino su 2027 m. seniūnijos veiklos plano projektu, aptarė kiekvieną priemonę ir planuojamus darbus. Aptartos Savivaldybės valdymo, Sveikatos ir socialinės apsaugos, Žemės ūkio ir aplinkos apsaugos, Investicijų, Ūkio ir teritorijų planavimo programos. Seniūnė informavo, kad numatoma prašyti daugiau lėšų teritorijų priežiūros paslaugoms, kadangi bus sudaroma nauja sutartis ir dėl kuro kainų bei padidėjusių priežiūros plotų jos vertė gali būti didesnė nei 2026 m. teritorijų priežiūros sutarties. 2027 m. seniūnija planuoja atlikti kelio Kd14 Rečionys remonto – siūlių taisymo – darbus, 0,7 km; ir kelio Kd5 Navasodai–Palomenė kelkraščių nuėmimo darbus - 2,28 km. Taip pat, planuojama numatyti papildomų lėšų neplanuotiems kelių, gatvių ir šaligatvių remonto darbams po ekstremaliųjų situacijų bei lėšų kelio ženklams įsigyti ir montuoti.
Iš gatvių apšvietimui skirtų lėšų planuojama 40 senų natrio ir gyvsidabrio šviestuvų pakeisti naujais LED šviestuvais, įrengti naują 895 m ilgio apšvietimo liniją Ilgakiemio g., Kasčiukiškių k., taip pat Navasodų ir Rečionių kapinių konteinerių aikštelėse įrengti apšvietimo stulpus su saulės energija įkraunamomis lempomis. Iš Komunalinio ūkio plėtros programos lėšų planuojama atlikti Vilkiškių koplytėlės ir kito smulkaus inventoriaus remonto darbus, nudažyti tiltelių per Žaslą ir Lomeną turėklus bei išvalyti paviršinio vandens šulinius Gamyklos g., Gudienos k. 
Kaišiadorių apylinkės seniūnija taip pat planuoja papildyti Gudienos poilsiavietę suoliukais. Kadangi šioje vietoje vis dažniau vyksta įvairios šventės ir trūksta sėdimų vietų, numatoma įrengti papildomą 6 suoliukų eilę.
2026 m. seniūnija įgyvendina Dalyvaujamojo biudžeto projektą ir įrengia poilsio erdvę Žaliojoje g., Gudienos k. Projekte numatyta įrengti pėsčiųjų taką, Kneipo takus, suoliukus ir šiukšliadėžes bei vaikų žaidimų aikštelę su įrenginiais ir liejama danga. Projekto įgyvendinimui buvo skirta 20 000 Eur, o projekto skaičiuojamo kaina yra didesnė, todėl 2026 m. pavyko nupirkti tik vaikų žaidimų aikštelės įrenginius ir sumontuoti liejamą dangą. 2027 m. šią poilsio erdvę planuojama baigti įrengti seniūnijos biudžeto lėšomis. Todėl į 2027 m. veiklos plano projektą įtrauktas vaikų žaidimų aikštelės tako, suolų ir Kneipo takų įrengimas bei šiukšliadėžių įsigijimas. Taip pat, numatyta lėšų vaizdo stebėjimo kameroms ir jų priežiūrai bei avariniams remonto darbams socialiniuose būstuose.
Seniūnė informavo, kad buvo gautas vieno gyventojo prašymas dėl lietaus vandens nubėgimo griovio iškasimo Dirbtuvių g. Tačiau prieš sueigą susisiekus su gyventoju, šis informavo, kad griovio įrengti nebereikia.
Supažindinusi su 2027 m. seniūnijos veiklos plano projektu ir planuojamu biudžetu, seniūnė paklausė, ar sueigos dalyviai turi savo arba gyventojų pasiūlymų ir prašymų. Kadangi pasiūlymų, pastabų ar klausimų nebuvo, sueigos pirmininkė pasiūlė balsuoti dėl pritarimo 2027 m. seniūnijos veiklos plano projektui.
NUTARTA. Pritarti Kaišiadorių apylinkės seniūnijos 2027 m. veiklos plano projektui.
BALSUOTA: už – vienbalsiai, prieš – 0, susilaikė – 0.

2. Dėl Kelių priežiūros ir plėtros programos lėšų paraiškos 2027–2029 m. vietinės reikšmės keliams ir gatvėms tiesti, taisyti bei prižiūrėti aptarimo
SVARSTYTA. Seniūnė supažindino su taisytinų kelių ir gatvių sąrašu bei šių kelių įvertinimu balais. Atsižvelgiant į skirtus balus, kiekvieniems metams reikia nustatyti po vieną prioritetinį kelią. Seniūnė informavo, kad 2026 m. buvo suremontuoti du keliai, kurie buvo įtraukti į šią paraišką, todėl būtų tikslinga juos išbraukti iš sąrašo, o likusius kelius sąraše perkelti aukščiau. Visi šiuo metu lentelėje esantys keliai išdėstyti pagal jiems skirtus balus. Seniūnaičiai pritarė siūlymui likusių kelių eiliškumo nekeisti.
Seniūnė taip pat informavo, kad buvo gauti du gyventojų raštai: dėl Vėjo g., Vilkiškių k., asfaltavimo ir dėl Ateities g., Gudienos k., atšakos asfaltavimo. Seniūnaičiai su prašymais susipažino. Kadangi daug žvyruotų gatvių yra panašios būklės, kaip ir skunduose minimos gatvės, buvo pasiūlyta visas seniūnijos žvyruotas gatves įvertinti balais ir pagal vertinimo rezultatus jas įtraukti į kitų metų paraiškas.
Aptarus visus paraiškoje esančius kelius ir išanalizavus gautus gyventojų raštus, seniūnė apibendrino paraišką ir pasiūlė balsuoti dėl tokio darbų eiliškumo:
2027 m.:
Išvažiavimo iš m/d „Rugelis“ į kelią Nr. 1809 praplatinimas – gatvės praplatinimas, įrengiant automobilių stovėjimo aikštelę.
Automobilių stovėjimo aikštelė Instituto g., Gudienos k. – projektavimo darbai.
2028 m.:
Automobilių stovėjimo aikštelė Instituto g. 2A, Gudienos k. – statyba.
2029 m.:
Topolių g., Pyplių k. – paprastasis asfaltbetonio remontas (smulkinant, asfaltuojant).
Taip pat pasiūlyta kitais metais, svarstant šią paraišką, parengti visų seniūnijos žvyruotų gatvių (Vėjo g., Joninių g., Ateities g., Laukų g. ir kitų) vertinimus balais ir pagal juos nustatyti gatvių eiliškumą kitų metų paraiškoms.
NUTARTA. Į Kelių priežiūros ir plėtros programos lėšų paraišką 2027–2029 m. vietinės reikšmės keliams ir gatvėms tiesti, taisyti bei prižiūrėti įtraukti šiuos objektus tokia eiliškumo tvarka:
2027 m.:
Išvažiavimo iš m/d „Rugelis“ į kelią Nr. 1809 praplatinimas – gatvės praplatinimas, įrengiant automobilių stovėjimo aikštelę.
Automobilių stovėjimo aikštelė Instituto g., Gudienos k. – projektavimo darbai.
2028 m.:
Automobilių stovėjimo aikštelė Instituto g. 2A, Gudienos k. – statyba.
2029 m.:
Topolių g., Pyplių k. – paprastasis asfaltbetonio remontas (smulkinant, asfaltuojant).
BALSUOTA: už – vienbalsiai, prieš – 0, susilaikė – 0.

3. Kiti klausimai.
Kasčiukiškių seniūnaitė pasiteiravo, kas yra žinoma dėl Pyplių kelio asfaltavimo pagal PPP programą. Seniūnė informavo, kad į PPP programą yra įtraukti kiti keliai ir šiuo metu seniūnaitės minimo kelio asfaltuoti neplanuojama. Pasak Savivaldybės ūkio plėtros ir statybos skyriaus, šio kelio asfaltavimo darbams finansuoti iš Savivaldybės biudžeto reikėtų skirti visas tam numatytas biudžeto lėšas. Seniūnė informavo, kad tikslingiausia būtų gauti tikslinių lėšų, skirtų būtent šio kelio darbams finansuoti.
Vyr. specialistė priminė apie išlaidų, susijusių su seniūnaičių veikla, apmokėjimą ir šių išlaidų pagrindimo dokumentų pateikimo terminus.

